Noordwes: Regering gryp in | Maroela Media
Noordwes: Regering gryp in
Die kabinet het besluit om in te gryp in die geweldgeteisterde Noordwes-provinsie en sommige van die Mahumapelo-regering se magte oor te neem.
Voorlopig sal die sentrale regering slegs die provinsiale gesondheidsdepartement se bestuur oorneem, maar 'n taakspan ministers sal na die provinsie gestuur word om te sien of ander bestuursfunksies ook oorgeneem moet word.
Die minister van kommunikasie en kabinetswoordvoerder, Nomvula Mokonyane, het vanoggend aan die parlementêre perskorps verslag gedoen oor gister se kabinetsvergadering en gesê die kabinet is oor die algemeen baie bekommerd oor die situasie in Noordwes. Twee ingrypende stappe is dus deur die kabinet aangekondig.
Eerstens is besluit om kragtens artikel 100 (1) (b) van die grondwet die administrasie van Noordwes se gesondheidsdepartement oor te dra aan die nasionale regering. Die doelwit hiervan is vierledig:
* Om vertroue tussen die regering en gesondheidswerkers te herstel;
* om die provinsie te help om dienste op peil te bring;
* om te verseker dat wetsgehoorsaamheid herstel word en
* om die situasie te stabiliseer.
Voorts sal 'n kabinetstaakspan na Noordwes gestuur word om te besluit of ander provinsiale regeringsmagte ook oorgeneem moet word.
Sy het egter benadruk dat die kabinet nie besluit het om Mahumapelo as premier te verwyder nie. Daardie besluit berus by Noordwes se wetgewer.
Die kabinet was ook baie uitgesproke oor die gedrag van twee mans wat 'n afbeelding van Gauteng se LUR vir onderwys, Panyaza Lesufi wat opgehang word, op sosiale media versprei het.
Mokonyane het gesê dit kom neer op haatspraak en die regering sal die twee mans vervolg. Sy het die oortuiging uitgespreek dat sulke gedrag nie meerderheidsteun in die wit gemeenskap het nie, en het gevra dat wit Suid-Afrikaners hulle van die gedrag distansieer.
Sy het ook gewaarsku dat enigeen wat die afbeeldings op sosiale media ondersteunend versprei, ook aangekla kan word.
Ander Suid-Afrikaners wat hulle spoedig in die hof gaan bevind, is diegene wat geïdentifiseer word as aandadig aan die sokkergeweld verlede Sondag in Durban, en lede van die Suid-Afrikaanse Nasionale Weermag in die Demokratiese Republiek van die Kongo wat hulle aan seksuele misdrywe skuldig maak, het Mokonyane gewaarsku.
Die kabinet het 'n beroep op stakers oor minimumlone en die stakers in die busvervoersektor gedoen om so gou moontlik weer te begin werk.
Die kabinet het 'n omvattende nuwe wetsontwerp op tabakprodukte goedgekeur en het die publiek en alle belanghebbendes gevra om daarop kommentaar te lewer voordat dit by die parlement ingedien word.
minimumloon Nomvula Mokonyane Noordwes Panyaza Lesufi parlement
AA waarsku skok wag op motoriste
Mooinooi-vroue: DNS-toetsuitslae ontvang
Waarom in hierdie late uur waarin die land al soveel skade berokken is. Maar nouja darem.
Ek hoop en vertrou dat dieselfde optrede geneem gaan word teen die EFF lid "Mampuru Mampuru" wat op fb 'n aksie uitgeroep het om 5 milj blankes uit te moor….
Hoekom wag tot alles verwoes is voor hulle ingryp. Dit moes nooit gebeur het nie. As hulle van die begin af eerlike bekwame mense aangestel het sou dit nie gebeur het nie. Nou kom daar 20 blink swart duur motors aan om te WAT? Dit is belaglik.
Almal praat van #saamstaan# hou jul fb dop as dit eg is dan is hy ons antwoord vir saamstaan of laat ek sê dit is iemand wat n poging aanwend om saam te staan. Ek gaan dit n go gee dalk is hy die persoon wat God vir ons gestuur het . Ek gaan nie naam noem nie en ek sê ook nie doen dit nie Maar ek gaan DIT n try gee